Akademický senát

Slovenskej technickej univerzity v Bratislave

12.03.2018

**Návrh na zriadenie univerzitného pracoviska**

**Poradenské centrum**

**Slovenskej technickej univerzity v Bratislave**

Predkladá: **prof. Ing. Robert Redhammer, PhD.**

 rektor

Vypracoval: **JUDr. Marcel Michalička**

 Právny a organizačný útvar

Zdôvodnenie: Potreba zriadenia špeciálneho pedagogického pracoviska na STU podľa § 100 ods. 7 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, a to na základe Dlhodobého zámeru STU, ktoré bude poskytovať služby najmä pre študentov STU so špecifickými potrebami, ale aj pre iných študentov STU a zamestnancov STU.

Návrh uznesenia: Akademický senát Slovenskej technickej univerzity v Bratislave vyjadruje súhlas so zriadením univerzitného pracoviska Poradenské centrum Slovenskej technickej univerzity v Bratislave.

**Dôvodová správa**

VÝCHODISKÁ:

1. Na základe Dlhodobého zámeru Slovenskej technickej univerzity v Bratislave (ďalej tiež „STU“) v oblasti vzdelávania je ako jeden z nástrojov na zvýšenie počtu študentov a konkurencieschopnosti STU v národnom aj medzinárodnom meradle definovaná potreba: „*Zaviesť systém poradenských a konzultačných služieb, ktorý pomôže zlepšiť úspešnosť štúdia, najmä v nižších stupňoch štúdia.*“[[1]](#footnote-1).
2. Za účelom naplnenia cieľa uvedeného v predchádzajúcom bode si STU ešte v roku 2015 stanovila „*Pripraviť koncepciu skvalitnenia podporných služieb STU pre študentov so špecifickými potrebami a skvalitniť podporné služby pre študentov so špecifickými potrebami.*“[[2]](#footnote-2).
3. Podľa aktuálnych prieskumov, viacero vysokých škôl na Slovensku má vytvorené poradenské a podporné centrá, ktoré poskytujú študentom komplexné podporné služby, vrátane psychologického a kariérneho poradenstva.
4. Z dôvodu kvalitnejšieho zabezpečenia prístupného akademického prostredia a poradenských služieb pre študentov sa navrhuje zriadiť univerzitné pracovisko STU - Poradenské centrum Slovenskej technickej univerzity v Bratislave (ďalej len „Poradenské centrum STU“), ktoré bude poskytovať služby najmä pre študentov so špecifickými potrebami (so zdravotným znevýhodnením, psychickým problémami, poruchami učenia a pod.) podľa § 100 ods. 7 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.
5. Zriadenie Poradenského centra STU bolo aj jedným z cieľov rozvojového projektu STU: „*Eliminácia architektonických, informačných a orientačných bariér na STU v Bratislave*“ (ďalej len „rozvojový projekt STU“) finančne podporeného z dotácie Ministerstva školstva, vedy, výskum a športu Slovenskej republiky, ktorého zodpovedným riešiteľom bola doc. Ing. arch. Lea Rollová, PhD. v rokoch 2016 - 2017. Rozvojový projekt STU bol zameraný na realizáciu bezbariérových úprav na Rektoráte STU, na jednotlivých fakultách STU a na Študentskom domove Jura Hronca s cieľom zabezpečiť nároky študentov so špecifickými potrebami v zmysle vyhlášky Ministerstva školstva, vedy, výskumu a športu Slovenskej republiky č. 458/2012 Z. z. o minimálnych nárokoch študenta so špecifickými potrebami.

CHARAKTERISTIKA PORADENSKÉHO CENTRA STU:

1. Poradenské centrum STU sa zriaďuje ako špeciálne pedagogické pracovisko s pôsobnosťou v rámci celej STU. Hlavným poslaním Poradenského centra STU bude organizačná, koordinačná, vzdelávacia a poradenská činnosť zameraná na vytváranie prístupného akademického prostredia a zodpovedajúcich podmienok pre študentov so špecifickými potrebami na STU, a to bez znižovania požiadaviek na ich študijný výkon. Služby Poradenského centra STU budú môcť využívať aj všetci uchádzači o štúdium na STU, ako aj vysokoškolskí pedagógovia a ostatní zamestnanci STU.
2. Poradenské centrum STU bude situované v priestoroch Fakulty architektúry STU, na ktorej pôsobí univerzitná koordinátorka pre študentov so špecifickými potrebami doc. Ing. arch. Zuzana Čerešňová, PhD., ktorá je zároveň zamestnankyňou Výskumného a školiaceho centra bezbariérového navrhovania CEDA na Fakulte architektúry STU.
3. Súčasťou Poradenského centra STU bude konzultačná miestnosť a dve špecializované učebne vybavené systémom na zosilnenie zvuku (indukčná slučka) pre osoby so sluchovým postihnutím. Tieto učebne budú slúžiť aj na realizáciu seminárov a školení pre koordinátorov pre študentov so špecifickými potrebami. Poradenské centrum STU bude vybavené základnými asistenčnými technológiami a kompenzačnými pomôckami v súlade s nárokmi študentov so špecifickými potrebami.
4. Podrobnosti o poslaní a činnosti Poradenského centra STU budú uvedené v Organizačnom poriadku Poradenského centra STU.
5. Poradenské centrum STU bude riadené vedúcim, ktorý bude menovaný rektorom STU. Rektor poverí priamym riadením Poradenského centra STU prorektora pre vzdelávanie.
6. Poradenské centrum STU bude mať, okrem vedúceho, ešte najmenej dvoch zamestnancov - jedného s pedagogickým (špeciálny/ liečebný pedagóg) alebo psychologickým vzdelaním a jedného so zameraním na IKT, vrátane asistenčných technológií.

FINACOVANIE PORADENSKÉHO CENTRA STU:

1. Poradenské centrum STU bude centrálne financovanou súčasťou STU, a teda bude finančnými vzťahmi napojené na rozpočet Rektorátu STU.
2. Poradenské centrum STU bude financované spôsobom viaczdrojového financovania, ktorého špecifikácia bude uvedená v Organizačnom poriadku Poradenského centra STU.
3. Poradenské centrum STU bude hospodáriť na základe schváleného rozpočtu, ktorý bude zohľadňovať všetky zdroje financovania. Návrh rozpočtu Poradenského centra STU tvorí **prílohu číslo 1** tohto materiálu.

LEGISLATÍVNY POSTUP:

1. Zriadenie univerzitného pracoviska Poradenské centrum vyžaduje nasledovné legislatívne zmeny v interných predpisoch STU:
* novelizácia Organizačného poriadku STU,
* novelizácia Organizačného poriadku Rektorátu STU,
* vydanie Organizačného poriadku Poradenského centra STU.
1. Po uskutočnení legislatívnych zmien uvedených v bode 1 a zároveň po súhlasnom vyjadrení Akademického senátu STU s Návrhom na zriadenie univerzitného pracoviska Poradenské centrum STU vydá rektor „*Rozhodnutie o zriadení špeciálneho pedagogického pracoviska Poradenské centrum STU*“, ktorého vzor tvorí **prílohu číslo 2** tohto materiálu.
1. Dlhodobý zámer STU – strategický rozvojový plán 2012 – 2017 <https://www.stuba.sk/buxus/docs/stu/uradna_tabula/dz_stu.pdf> [↑](#footnote-ref-1)
2. Plán činností na zabezpečenie plnenia Dlhodobého zámeru STU v roku 2015 <https://www.stuba.sk/buxus/docs/stu/uradna_tabula/plan-cinnosto-dlhodobeho-zameru-stu-2015.pdf> [↑](#footnote-ref-2)